CELEX: 52012PC0213
Language: mt
Date: 2012-05-14
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea fil-Kunsill tal-Ministri tal-Istati tal-AKP u l-UE dwar l-istejtus tar-Repubblika tas-Sudan ta’ Isfel fir-rigward tal-ftehim ta’ sħubija bejn il-membri tal-grupp ta’ Stati Afrikani, tal-Karibew u tal-Paċifiku, u l-Komunità Ewropea u l-Istati membri tagħha

|
			
		
		
		52012PC0213
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea fil-Kunsill tal-Ministri tal-Istati tal-AKP u l-UE dwar l-istejtus tar-Repubblika tas-Sudan ta’ Isfel fir-rigward tal-ftehim ta’ sħubija bejn il-membri tal-grupp ta’ Stati Afrikani, tal-Karibew u tal-Paċifiku, u l-Komunità Ewropea u l-Istati membri tagħha /* COM/2012/0213 final - 2012/0107 (NLE) */
			
				
		
		
			
			   	MEMORANDUM TA’ SPJEGAZZJONI
Fit-23 ta’ Ġunju 2000, il-membri
tal-grupp ta’ Stati Afrikani, tal-Karibew u tal-Paċifiku (minn issa ’l
quddiem imsejħin "l-Istati tal-AKP"), min-naħa
l-waħda, u l-Komunità Ewropea u l-Istati Membri tagħha, min-naħa
l-oħra, iffirmaw f'Cotonou (il-Benin) ftehim ta’ sħubija (minn issa
’l quddiem imsejjaħ ‘il-ftehim ta' Cotonou’). 
Fil-25 ta’ Ġunju 2005, fil-Lussemburgu,
l-Istati tal-AKP u l-Komunità Ewropea u l-Istati membri tagħha ffirmaw
ftehim li jemenda l-ftehim ta' Cotonou. Il-ftehim emendat ta’ Cotonou
daħal fis-seħħ fl-1 ta' Lulju 2008, b’konformità mal-Artikolu
93(3) tiegħu, wara li r-reviżjoni tiegħu ġiet irratifikata
mill-Komunità Ewropea u mill-Istati membri tagħha kif ukoll minn
żewġ terzi tal-Istati tal-AKP.
Fit-22 ta’ Ġunju 2010, f'Ouagadougou,
l-Istati tal-AKP u l-Unjoni Ewropea ffirmaw ftehim li jemenda, għat-tieni
darba, il-ftehim tal-Cotonou. Dan il-ftehim ilu jiġi applikat b’mod
provviżorju sa mill-31 ta’ Ottubru 2010.
Fid-9 ta’ Lulju 2011,
is-Sudan ta’ Isfel ipproklama formalment l-indipendenza tiegħu mis-Sudan,
wara referendum dwar l-awtodeterminazzjoni li sar skont il-ftehim komprensiv
ta’ paċi tal-2005. 
B’ittra datata l-20 ta’ Marzu 2012 li
ntbagħtet lill-President tal-Kunsill ta’ bejn l-Istati tal-AKP u l-UE
permezz tas-segretarjat ġenerali tal-Kunsill tal-Unjoni Ewropea,
il-Ministru għall-Affarijiet Barranin u tal-Koperazzjoni Internazzjonali
tar-Repubblika tas-Sudan ta’ Isfel, is-Sur Nhial Deng Nhial, talab formalment
li pajjiżu jissieħeb mal-ftehim ta’ Cotonou skont
id-dispożizzjonijiet tal-Artikolu 94 tal-istess ftehim. Ir-Repubblika
tas-Sudan ta’ Isfel talbet li, sakemm titlesta l-proċedura
tas-sħubija, tingħata l-istejtus ta’ osservatur sabiex tkun tista’
tipparteċipa fl-istituzzjonijiet bi sħab li ġew stabbiliti
permezz tal-ftehim ta’ Cotonou. 
L-Unjoni Ewropea mistennija twieġeb b’mod
favorevoli għal dawn it-talbiet, li għandhom jiġu approvati
permezz ta’ deċiżjoni formali tal-Kunsill Konġunt tal-Ministri
tal-Istati tal-AKP u l-UE matul il-laqgħa li se jkollhom f’Vanwatu fl-14 u
l-15 ta' Ġunju 2012.
L-istejtus ta' osservatur għandu
jingħata sakemm l-awtoritajiet tar-Repubblika tas-Sudan ta’ Isfel ikunu
f’pożizzjoni li jiddepożitaw l-att tas-sħubija, li hu previst li
jsir mhux aktar tard mill-20 ta’Novembru 2012, għalkemm is-Sudan ta’ Isfel
dejjem jista’ jiddepożita l-att qabel.
Il-Parlament Ewropew se jiġi infurmat
b’konformità mal-Artikolu 218(10) tat-Trattat dwar il-Funzjonament tal-Unjoni
Ewropea.
Għalhekk, il-Kummissjoni tipproponi li
l-Kunsill jadotta l-proposta hawn mehmuża għal pożizzjoni tal-UE
dwar l-istejtus tar-Repubblika tas-Sudan ta’ Isfel fir-rigward tal-ftehim
emendat ta’ Cotonou. 
2012/0107 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata mill-Unjoni Ewropea fil-Kunsill tal-Ministri tal-Istati
tal-AKP u l-UE dwar l-istejtus tar-Repubblika tas-Sudan ta’ Isfel fir-rigward
tal-ftehim ta’ sħubija bejn il-membri tal-grupp ta’ Stati Afrikani,
tal-Karibew u tal-Paċifiku, u l-Komunità Ewropea u l-Istati membri tagħha
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 217
meħud flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Il-ftehim ta’ sħubija
bejn il-membri tal-grupp ta’ Stati Afrikani, tal-Karibew u tal-Paċifiku,
minn banda waħda, u l-Komunità Ewropea u l-Istati membri tagħha,
min-naħa l-oħra, iffirmat f'Cotonou fit-23 ta’Ġunju 2000[1], kif emendat għall-ewwel darba
fil-Lussemburgu fit-22 ta' Ġunju 2005[2]
(minn issa ’l quddiem imsejjaħ "il-ftehim ta' Cotonou"),
daħal fis-seħħ fl-1 ta’ Lulju 2008 skont l-Artikolu 93(3)
tiegħu. Il-ftehim ta’ Cotonou ġie emendat għat-tieni darba
f’Ouagadougou fil-21 ta’Ġunju 2010[3].
It-tieni modifika tal-ftehim ta’ Cotonou ilha tiġi applikata
provviżorjament sa mill-31 ta' Ottubru 2010[4].
(2)       L-Artikolu 94 tal-ftehim ta’
Cotonou jistipula li kwalunkwe talba li ssir minn Stat biex jissieħeb
għandha tiġi ppreżentata lill-Kunsill tal-Ministri tal-Istati tal-AKP
u l-UE, biex dan japprovaha.
(3)       Fl-20 ta’ Marzu 2012,
ir-Repubblika tas-Sudan ta’ Isfel ippreżentat, skont l-Artikolu 94
tal-ftehim ta’ Cotonou, talba biex tissieħeb flimkien ma’ talba biex
sadattant tingħata l-istejtus ta' osservatur, sabiex sakemm titlesta
l-proċedura tas-sħubija tkun tista’ tipparteċipa
fl-istituzzjonijiet bi sħab li ġew stabbiliti permezz tal-ftehim ta’
Cotonou.
(4)       L-approvazzjoni
tas-sħubija tas-Sudan ta’ Isfel mal-ftehim u l-għoti tal-istejtus ta'
osservatur – sal-20 ta’Novembru 2012 – lil dan il-pajjiż, it-tnejn li huma
mill-Kunsill tal-Ministri tal-Istati tal-AKP u l-UE, għandhom jiġu
approvati mill-Unjoni Ewropea. Ir-Repubblika tas-Sudan ta’ Isfel għandha,
mhux aktar tard mid-data msemmija hawn fuq, tiddepożita l-att tas-sħubija
tagħha għand is-segretarjat ġenerali tal-Kunsill tal-Unjoni
Ewropea u s-Segretarjat tal-Istati tal-AKP, li huma d-depożitarji
tal-ftehim. 
(5)       Għalhekk, huwa xieraq li
tiġi stabbilita l-pożizzjoni li għandha tiġi adottata
mill-UE fil-Kunsill tal-Ministri tal-Istati tal-AKP u l-UE b’risposta għal
dawn it-talbiet.
ADOTTA DIN ID-DEĊIŻJONI:
Artikolu uniku
Il-pożizzjoni tal-Unjoni Ewropea
fil-Kunsill tal-Ministri tal-Istati tal-AKP u l-UE dwar il-kwistjoni
tat-talbiet tar-Repubblika tas-Sudan ta’ Isfel biex tissieħeb mal-ftehim
ta’ Cotonou, kif emendat fil-Lussemburgu u f'Ouagadougou, u biex tingħata
l-istejtus ta’ osservatur, hija li dawn it-talbiet għandhom jiġu
aċċettati skont il-kundizzjonijiet tal-abbozz ta’ Deċiżjoni
tal-Kunsill tal-Ministri tal-Istati tal-AKP u l-UE, li huwa anness ma’ din
id-deċiżjoni. 
L-istejtus ta' osservatur ikun validu sal-20
ta' Novembru 2012. Ir-Repubblika tas-Sudan ta’ Isfel għandha
tiddepożita l-att tas-sħubija għand is-segretarjat ġenerali
tal-Kunsill tal-Unjoni Ewropea u s-segretarjat tal-Istati tal-AKP qabel dik
id-data.
Jista’ jintlaħaq qbil dwar tibdiliet
formali u minuri għall-abbozz ta’ deċiżjoni tal-Kunsill
tal-Ministri tal-Istati tal-AKP u l-UE mingħajr ma jkun hemm il-bżonn
li jiġu emendati la din id-deċiżjoni u lanqas l-anness ta’
magħha.
Magħmul fi Brussell,
                                                                       Għall-Kunsill
                                                                       Il-President
ANNESS
Abbozz
Deċiżjoni Nru…/….
TAL-KUNSILL
TAL-MINISTRI TAL-ISTATI TAL-AKP U L-UE
ta’……
dwar l-għoti, lir-Repubblika tas-Sudan ta’ Isfel, tal-istejtus ta’
osservatur għall-ftehim ta' sħubija bejn il-membri tal-grupp ta’
Stati Afrikani, tal-Karibew u tal-Paċifiku, u l-Komunità Ewropea u
l-Istati membri tagħha, u dwar is-sħubija sussegwenti tagħha
miegħu
IL-KUNSILL TAL-MINISTRI TAL-ISTATI TAL-AKP U
L-UE,
Wara li kkunsidra l-ftehim ta’ sħubija
bejn il-membri tal-grupp ta’ Stati Afrikani, tal-Karibew u tal-Paċifiku,
min-naħa l-waħda, u l-Komunità Ewropea u l-Istati Membri tagħha,
min-naħa l-oħra, iffirmat f'Cotonou fit-23 ta’Ġunju 2000[5], kif emendat għall-ewwel darba
fil-Lussemburgu fil-25 ta' Ġunju 2005[6]
u għat-tieni darba f'Ouagadougou fit-22 ta' Ġunju 2010[7] (minn issa ’l quddiem imsejjaħ
"il-ftehim ta' Cotonou"), u b 'mod partikolari l-Artikolu 94
tiegħu,
Wara li kkunsidra d-Deċiżjoni Nru
1/2005 tat-8 ta' Marzu 2005 tal-Kunsill tal-Ministri tal-Istati tal-AKP u l-UE
dwar l-adozzjoni tar-regoli ta’ proċedura tal-Kunsill tal-Ministri[8] tal-Istati tal-AKP u l-UE u, b'mod
partikolari, l-Artikolu 8(3) tagħha,
Billi
(1)              
Il-ftehim ta’ Cotonou daħal fis-seħħ
fl-1 ta’ Lulju 2008 skont l-Artikolu 93(3) tiegħu. Ġie emendat
għall-ewwel darba fil-Lussemburgu fil-25 ta’ Ġunju 2005, u għat-tieni
darba f’Ouagadougou fit-22 ta’ Ġunju 2010. It-tieni reviżjoni ilha
tiġi applikata b’mod provviżorju sa mill-31 ta’ Ottubru 2010[9].
(2)              
L-Artikolu 94 tal-ftehim ta’ Cotonou jistipula li
kwalunkwe talba li ssir minn Stat biex jissieħeb għandha tiġi
ppreżentata lill-Kunsill tal-Ministri tal-Istati tal-AKP u l-UE, biex dan
japprovaha.
(3)              
Fl-20 ta’ Marzu 2012, ir-Repubblika tas-Sudan ta’
Isfel ippreżentat, skont l-Artikolu 94 tal-ftehim ta’ Cotonou, talba biex
tissieħeb flimkien ma’ talba biex, sakemm titlesta l-proċedura
tas-sħubija, tingħata l-istejtus ta' osservatur sabiex tkun tista’
tipparteċipa fl-istituzzjonijiet bi sħab li ġew stabbiliti
permezz tal-ftehim ta’ Cotonou, .
(4)              
L-istejtus ta' osservatur għandu jkun validu
sal-20 ta' Novembru 2012. Qabel dik id-data, ir-Repubblika tas-Sudan ta’ Isfel
għandha tiddepożita l-att tas-sħubija għand
id-depożitarji tal-Ftehim ta' Cotonou, jiġifieri s-segretarjat
ġenerali tal-Kunsill tal-Unjoni Ewropea u s-segretarjat tal-Istati
tal-AKP. 
IDDEĊIEDA KIF ĠEJ:
Artikolu 1
Approvazzjoni tat-talbiet għas-sħubija u għall-istejtus ta’
osservatur
It-talba tas-Sudan ta’ Isfel biex
jissieħeb mal-ftehim ta’ sħubija bejn il-membri tal-grupp ta’ Stati
Afrikani, tal-Karibew u tal-Paċifiku, min-naħa l-waħda, u
l-Komunità Ewropea u l-Istati membri tagħha, min-naħa l-oħra, iffirmat
f'Cotonou fit-23 ta’Ġunju 2000, kif emendat għall-ewwel darba
fil-Lussemburgu fil-25 ta’ Ġunju 2005 u kif emendat għat-tieni darba
f’Ouagadougou fit-22 ta' Ġunju 2010, hija b’dan approvata. 
Is-Sudan ta’ Isfel ikollu l-istejtus ta’
osservatur sal-20 ta’ Novembru 2012. Qabel dik id-data, is-Sudan ta’ Isfel
jiddepożita l-att tas-sħubija tiegħu għand
id-depożitarji tal-Ftehim ta' Cotonou, jiġifieri s-segretarjat
ġenerali tal-Kunsill tal-Unjoni Ewropea u s-segretarjat tal-Istati
tal-AKP.
Artikolu 2
Dħul fis-seħħ
Din id-Deċiżjoni tidħol
fis-seħħ ġurnata wara li tiġi adottata.
Magħmul fi, 
            Għall-Kunsill
tal-Ministri tal-Istati tal-AKP u l-UE
            Il-President
[1]               ĠU L
317, 15.12.2000, p. 3; Edizzjoni speċjali bil-Malti: Kapitolu 11
Volum 35 P. 3 – 379.
[2]               Ftehim li
jemenda l-ftehim ta’ sħubija bejn il-membri tal-grupp ta’ Stati Afrikani,
tal-Karibew u tal-Paċifiku, minn naħa waħda, u l-Komunità
Ewropea u l-Istati Membri tagħha, min-naħa l-oħra, iffirmat
f’Cotonou fit-23 ta’ Ġunju 2000 (ĠU L 209, 11.8.2005, p. 27; ĠU
L 168M , 21.6.2006, p. 32–70 (MT)).
[3]               Ftehim li
jemenda għat-tieni darba l-ftehim ta’ sħubija bejn il-membri
tal-grupp ta’ Stati Afrikani, tal-Karibew u tal-Paċifiku, minn naħa
waħda, u l-Komunità Ewropea u l-Istati Membri tagħha, min-naħa
l-oħra, iffirmat f’Cotonou fit-23 ta’ Ġunju 2000, kif emendat
għall-ewwel darba fil-Lussemburgu fil-25 ta’ Ġunju 2005 (ĠU L
287, 4.11.2010, p. 3).
[4]               Id-Deċiżjoni Nru 2/2010 tal-Kunsill
tal-Ministri ta’ bejn l-Istati tal-AKP u l-UE tal-21 ta' Ġunju 2010,
ĠU L 287, 04.11.2010, p.68.
[5]               ĠU
KE L 317, 15.12.2000, p. 3; Edizzjoni speċjali bil-Malti: Kapitolu 11
Volum 35 P. 3 – 379.
[6]               Ftehim li
jemenda l-ftehim ta’ sħubija bejn il-membri tal-grupp ta’ Stati Afrikani,
tal-Karibew u tal-Paċifiku, minn naħa waħda, u l-Komunità Ewropea
u l-Istati Membri tagħha, min-naħa l-oħra, iffirmat f’Cotonou
fit-23 ta’ Ġunju 2000 (ĠU L 209, 11.8.2005, p. 27; ĠU L 168M ,
21.6.2006, p. 32–70 (MT)).
[7]               Ftehim li
jemenda għat-tieni darba l-ftehim ta’ sħubija bejn il-membri
tal-grupp ta’ Stati Afrikani, tal-Karibew u tal-Paċifiku, minn naħa
waħda, u l-Komunità Ewropea u l-Istati Membri tagħha, min-naħa
l-oħra, iffirmat f’Cotonou fit-23 ta’ Ġunju 2000, kif emendat
għall-ewwel darba fil-Lussemburgu fil-25 ta’ Ġunju 2005 (ĠU UE L
287, 4.11.2010, p. 3).
[8]               ĠU UE L 95, 14.4.2005, p. 44; ĠU L 159M ,
13.6.2006, p. 355–358 (MT).
[9]               Id-Deċiżjoni Nru 2/2010 tal-Kunsill
tal-Ministri AKP-UE tal-21 ta' Ġunju 2010, ĠU L 287, 04.11.2010,
p.68.